Foydalanishda boʻlgan moped va skuterlarni davlat roʻyxatidan oʻtkazish tartibi toʻgʻrisidagi vaqtinchalik nizomni tasdiqlash haqida
(resolution, 2025-04-15)

Soʻnggi yillarda mamlakatimizda yoʻl harakati xavfsizligini taʼminlash tizimini takomillashtirish sohasida keng qamrovli amaliy chora-tadbirlar amalga oshirilmoqda. Shu bilan birga, aholi orasida tobora ommalashayotgan va elektr quvvatida harakatlanadigan transport vositalarida yoʻllarda harakat ishtirokchilari xavfsizligini ishonchli taʼminlashda qator muammolar yuzaga kelmoqda. Xususan, Yoʻl harakati qoidalari boʻyicha boshlangʻich bilimlarga ega boʻlmagan shaxslar tomonidan bunday transport vositalari boshqarilayotganligi yoʻllarda turli salbiy holatlarni keltirib chiqarish ehtimolini oshirmoqda. Bunday omillar elektr quvvatida harakatlanadigan transport vositalaridan oʻz bilganicha foydalanishga, yoʻllarda tartibsiz, Yoʻl harakati qoidalariga amal qilmasdan boshqarishga, yoʻl harakati ishtirokchilari bilan bogʻliq noxush holatlar yuzaga kelishiga sabab boʻlmoqda. Yuqoridagi salbiy oqibatlarning oldini olish hamda fuqarolarga qoʻshimcha qulayliklar yaratish maqsadida Vazirlar Mahkamasi qaror qiladi: 1. Belgilab qoʻyilsinki: dvigatelining ish hajmi 25 sm3 va undan ortiq, lekin 50 sm3dan oshmaydigan, shuningdek, elektr dvigatelining quvvati 0,25 kilovatt va undan ortiq, biroq 4 kilovattdan oshmaydigan, konstruktiv tezligi soatiga 25 kilometr va undan ortiq, lekin 50 kilometrdan oshmaydigan transport vositalari (moped va skuter) uchun alohida roʻyxatdan oʻtkazish davlat raqami belgilari joriy etiladi hamda bu turdagi transport vositalari belgilangan tartibda davlat roʻyxatidan oʻtkaziladi; 2025-yil 1-oktabrdan boshlab mazkur bandning ikkinchi xatboshisida nazarda tutilgan transport vositalarini boshqarish uchun tegishli toifadagi haydovchilik guvohnomasiga ega boʻlish talab etiladi. 2. Foydalanishda boʻlgan moped va skuterlarni davlat roʻyxatidan oʻtkazish tartibi toʻgʻrisidagi vaqtinchalik nizom ilovaga muvofiq tasdiqlansin. 3. Ichki ishlar vazirligi 2024-yil 1-oktabrga qadar: moped va skuterlarni sotish faoliyati bilan shugʻullanuvchi maxsus savdo tashkilotlarini (ishlab chiqaruvchi, uning vakili yoki vositachi (distribyutorlik, dilerlik) tashkilotlarini) YHXXning Yagona avtomatlashtirilgan axborot tizimi “Transport vositalari hisob maʼlumotnomalari” moduliga integratsiya qilsin va bunday transport vositalari uchun schyot-maʼlumotlar elektron shaklda berilishini taʼminlasin; Iqtisodiyot va moliya vazirligi huzuridagi Bojxona qoʻmitasi bilan birgalikda Oʻzbekiston Respublikasiga olib kirilayotgan moped va skuter toʻgʻrisidagi maʼlumotlar bilan almashishni joriy etsin. 4. Ichki ishlar vazirligi manfaatdor vazirlik va idoralar bilan birgalikda: ushbu qarorning mazmun-mohiyati va ahamiyati aholi oʻrtasida keng tushuntirilishini taʼminlasin; oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 5. Ushbu qaror rasmiy eʼlon qilingan kundan eʼtiboran uch oy oʻtgach kuchga kiradi. 6. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Mazkur Vaqtinchalik nizom foydalanishda boʻlgan dvigatelining ish hajmi 25 sm3 va undan ortiq, lekin 50 sm3dan oshmaydigan, shuningdek, elektr dvigatelining quvvati 0,25 kilovatt va undan ortiq, lekin 4 kilovattdan oshmaydigan, konstruktiv tezligi soatiga 25 kilometr va undan ortiq, lekin 50 kilometrdan oshmaydigan transport vositalarini (keyingi oʻrinlarda — moped yoki skuterlar) davlat roʻyxatidan oʻtkazishning vaqtinchalik tartibini belgilaydi. Ushbu Vaqtinchalik nizom talablari u kuchga kirgunga qadar yangi, foydalanishda boʻlmagan moped va skuterlarga nisbatan tatbiq etilmaydi. Yangi moped yoki skuterlar Vazirlar Mahkamasining “Avtomototransport vositalarini davlat roʻyxatidan oʻtkazish va ularga roʻyxatdan oʻtkazish davlat raqami belgilarini berish tartibini takomillashtirish toʻgʻrisida” 2017-yil 31-avgustdagi 683-son qarorida belgilangan talablarga muvofiq davlat roʻyxatidan oʻtkaziladi. 2. Moped yoki skuterlarni davlat roʻyxatidan oʻtkazish Oʻzbekiston Respublikasi Ichki ishlar vazirligi Jamoat xavfsizligi departamenti Yoʻl harakati xavfsizligi xizmati (keyingi oʻrinlarda — YHXX) hududiy boshqarmalarining roʻyxatdan oʻtkazish va imtihon olish boʻlinmalari (keyingi oʻrinlarda — hududiy boshqarmalar) tomonidan amalga oshiriladi. 3. Moped yoki skuterlarni roʻyxatdan oʻtkazish hamda ularga roʻyxatdan oʻtkazish davlat raqami belgilarini va roʻyxatdan oʻtkazilganligi toʻgʻrisidagi guvohnomalarni berish uchun undiriladigan toʻlovlar miqdori Oʻzbekiston Respublikasi Ichki ishlar vazirligi tomonidan belgilanadi. 4. Mazkur Vaqtinchalik nizom 2025-yil 30-sentabrga qadar amal qiladi. 5. Foydalanishda boʻlgan moped va skuterlarning texnik tavsiflari texnik jihatdan tartibga solish sohasidagi normativ hujjatlar, shuningdek, yoʻl harakati xavfsizligini taʼminlash sohasidagi meʼyorlar talablariga mos kelishi kerak. 6. Foydalanishda boʻlgan moped va skuterlar egalari yoki vakillari tomonidan hududiy boshqarmalarga olib kelinadi va ular soddalashtirilgan tartibda davlat roʻyxatidan oʻtkaziladi. 7. Foydalanishda boʻlgan moped va skuterlarni davlat roʻyxatidan oʻtkazish uchun egalari yoki vakillari hududiy boshqarmalarga quyidagi hujjatlarni taqdim etadi: moped yoki skuter egasi yoki vakilining shaxsini tasdiqlovchi hujjati va unga taqdim etilgan ishonchnoma; moped yoki skuter egasi yoki vakilining belgilangan namunadagi arizasi; moped yoki skuterning texnik tavsiflari aks ettirilgan savdo tashkilotlari (ishlab chiqaruvchi, uning vakili yoki vositachi (distribyutorlik, dilerlik) tashkilotlar) tomonidan berilgan hujjat (rusumi, identifikatsiyalovchi rama va dvigatellar raqamlari, dvigatelining quvvati, toʻliq vazn va boshqalar aks ettirilgan hujjat), agar mavjud boʻlsa; moped yoki skuterga boʻlgan mulkiy va boshqa ashyoviy huquqlarni tasdiqlovchi hujjat yoki xarid qilinganligini tasdiqlovchi hujjat, agar mavjud boʻlsa; moped yoki skuterni davlat roʻyxatidan oʻtkazish hamda ularga roʻyxatdan oʻtkazish davlat raqami belgilarini va roʻyxatdan oʻtkazilganligi toʻgʻrisidagi guvohnomalarni berish uchun toʻlovlar toʻlanganligini tasdiqlovchi bank toʻlov hujjati (elektron toʻlov tizimlar orqali toʻlov amalga oshirilgan hollar bundan mustasno). 8. Agar foydalanishda boʻlgan moped yoki skuter uchun 7-bandning toʻrtinchi va beshinchi xatboshilaridagi hujjatlar mavjud boʻlmasa, haqiqatdan ham ushbu moped yoki skuter shu shaxsga tegishli ekanligi, uni qayerdan, qachon olganligi toʻgʻrisida erkin shakldagi tushuntirish xati yozib beradi. 9. Hududiy boshqarmalar tomonidan moped yoki skuterlarning rusumi, identifikatsiyalovchi rama va dvigatellar raqamlarining (keyingi oʻrinlarda — texnik koʻrsatkichlari) taqdim etilgan hujjatlarda koʻrsatilgan maʼlumotlarga toʻgʻri kelishi yuzasidan texnik koʻrikdan oʻtkaziladi. Moped yoki skuterga tegishli maʼlumotlar olib qochilgan va oʻgʻirlangan avtomototransport vositalari boʻyicha maʼlumotlar bazasi bilan taqqoslanadi. Agar maʼlumotlar bazasida moped yoki skuterning qidiruvda ekanligi boʻyicha materiallar mavjud boʻlsa, toʻplangan hujjatlar 24 soat ichida surishtiruv yoki tergov organlariga yuboriladi. 10. Qidiruvda boʻlmagan moped yoki skuterlar: dvigatelining ish hajmi 25 sm3dan ortiq, lekin 50 sm3dan oshmaydigan, konstruktiv tezligi soatiga 25 kilometrdan ortiq, lekin 50 kilometrdan oshmaydigan holatda moped sifatida; elektr dvigatelining quvvati 0,25 kilovattdan ortiq, lekin 4 kilovattdan oshmaydigan, konstruktiv tezligi soatiga 25 kilometrdan ortiq, lekin 50 kilometrdan oshmaydigan holatda skuter sifatida davlat roʻyxatidan oʻtkaziladi. 11. Davlat roʻyxatidan oʻtkazilgan moped yoki skuterga belgilangan tartibda avtomototransport vositasini roʻyxatdan oʻtkazish toʻgʻrisidagi guvohnoma rasmiylashtiriladi va roʻyxatdan oʻtkazish davlat raqami belgisi beriladi. 12. Agregat raqamlarining haqqoniyligiga shubha tugʻdirgan moped yoki skuter ekspertizaga yuboriladi. Ekspertiza natijalari salbiy chiqqan holatlarda masʼul xodimlar tomonidan surishtiruv yoki tergov organlariga darhol murojaat qilinadi. Ekspertiza yakunlari ijobiy boʻlganda, ushbu moped yoki skuter mazkur Vaqtinchalik nizomda belgilangan tartibda davlat roʻyxatidan oʻtkazish harakatlari amalga oshiriladi. 13. Ushbu Vaqtinchalik nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar.